**Glaukooma – yksi yleisimmistä silmäsairauksista**

**Glaukooma (aiemmilta nimiltään myös silmänpainetauti ja viherkaihi) on etenevä silmän näköhermoja tuhoava sairaus. On arvioitu, että jopa yli puolet glaukoomapotilaista sairastaa tautia tietämättään.** **Vuosittain glaukooma todetaan Suomessa noin 2 500:lla ihmisellä.**

Kysyimme Silmäaseman **silmälääkäriltä, silmäkirurgi LT** **Mika Harjulta** glaukooman havaitsemisesta ja hoidosta:

**Mikä on glaukooma?**
Glaukoomaa sanotaan usein silmänpainetaudiksi, mutta se on näköhermon vaurioitumiseen johtava sairaus. Aiemmin kohonnutta silmänpainetta on pidetty melkeinpä synonyyminä glaukoomalle ja siitä johtunee vanha nimitys silmänpainetauti. Kuitenkin ehkä jopa puolet glaukoomapotilaista on sellaisia, että silmänpaine ei koskaan ole ollut koholla.

**Mistä tiedän, onko minulla glaukooma?**Tavallisessa avokulmaglaukoomassa ei ole oireita, eikä sitä voi itse havaita. Jos sen oireet havaitsee näkökentän kaventumisena, on tauti yleensä hyvin pitkälle edennyt. Silloin näkökenttä voi olla niin vaurioitunut, että esimerkiksi autolla ajo ei ole enää sallittua.

**Mistä glaukooma johtuu?**Tarkkaa syytä glaukooman syntyyn ei tiedetä, mutta mm sukurasite, likinäköisyys, ikä ja kohonnut silmänpaine ovat glaukooman riskitekijöitä.

**Miten glaukooma havaitaan?**
Epäilys glaukoomasta voi syntyä silmälääkärin tutkimuksessa, kun silmälääkäri tutkii potilaan silmänpohjan (näköhermon pään). Lisäksi silmälääkäri voi tutkimuksessaan havaita glaukoomalle altistavia rakenteellisia seikkoja tai kohonneen silmänpaineen. Tällöin silmälääkäri voi määrätä lisätutkimuksia selvittääkseen onko potilaalla glaukooma. Silmiä voidaan tutkia näkökenttätutkimuksilla ja erilaisilla kuvantamismenetelmillä Silmäaseman silmälaboratoriossa ja silmäsairaaloissa. Näitä ovat esimerkiksi näköhermon pään valokuvat, hermosäievalokuvat, GDx-, OCT- ja HRT-tutkimus

Kun löydökset ovat selviä, diagnoosi on yleensä helppo tehdä. Vaikeaa se on silloin, kun tauti on hyvin varhaisessa vaiheessa. Silloin voi olla vaikea päättää, ovatko mahdolliset löydökset todella glaukoomasta johtuvia vai tuloksen normaalia vaihtelua terveellä ihmisellä. Silloin diagnoosin täytyy perustua siihen, että seurannassa todetaan tutkimuksissa lisääntyviä muutoksia.

**Miten glaukoomaa hoidetaan?**
Vaikka glaukoomalle on useita riskitekijöitä, ainoa tapa hoitaa sitä on laskea silmänpainetta. Silmänpainetta voidaan alentaa silmätipoilla, silmän laserkäsittelyllä tai silmänpaineleikkauksella. Hoidon voi aloittaa silmätipoilla tai laserkäsittelyllä, mutta leikkaukset ovat aiheellisia vain hankalimmissa tapauksissa. Tuhoutunutta hermokudosta ei saa hoidolla takaisin. Hoidon tarkoitus on hidastaa tai parhaimmillaan pysäyttää taudin eteneminen.

**Miksi glaukooman seurantatutkimukset ovat tärkeitä?**
Hoidolla lasketaan silmänpaine jollekin tasolle. Seurantatutkimuksilla selvitetään, onko saavutettu painetaso riittävän alhainen, vai eteneekö tauti edelleen. Lisäksi seurantatutkimuksilla selvitetään onko potilaalla nopeasti vai hitaasti etenevä tauti. Nämä seikat vaikuttavat siihen, pitääkö painetta yrittää laskea vielä enemmän.

**Selviääkö silmänpainetutkimuksesta, onko glaukooma?**Ei. Glaukooma tarkoittaa, että näköhermo on vaurioitunut. Se ei selviä silmänpaineen tutkimisella. Verenpaineen mittauksellakaan ei voida selvittää, onko joku sairastanut aivoinfarktin. Kohonnut silmänpaine lisää toki riskiä sille, että on tai voi tulla glaukooma. Toisaalta, kaikille joilla on kohonnut silmänpaine, ei suinkaan aina tule glaukoomaa. Ja toisaalta, glaukoomaan voi sairastua, vaikka silmänpaine aina on normaali.

**Mitä glaukooma aiheuttaa?**Glaukooma voi aiheuttaa näkökenttäpuutoksia ja jopa sokeuttaa. Lopputulokseen vaikuttaa se, kuinka varhaisessa vaiheessa tauti todetaan, kuinka nopeasti etenevä tauti on, missä iässä sairastuu glaukoomaan ja kuinka hyvin hoito tehoaa. Riski näkövammaisuuteen on suuri silloin, kun nuori ihminen on sairastunut aggressiiviseen tautiin ja tauti todetaan kovin myöhään. Ennuste on hyvä, jos todetaan varhaisvaiheen tauti kovin iäkkäällä ihmisellä.

**Milloin ja miten usein silmälääkäriin?**
Hyvä nyrkkisääntö on, että käy silmälääkärillä, kun tarvitsee ensimmäiset lukulasit. Monet muutkin silmäsairaudet lisääntyvät iän myöten. Jos tietää, että suvussa on glaukoomaa, kannattaa käydä aiemminkin.